SVE više ljudi danas ima kućne ljubimce, od najpopularnijih pasa i mačaka pa sve do egzotičnih vrsta poput zmija i gmazova. Oni su im kao članovi obitelji, no zahtijevaju i jednaku takvu brigu. Kako ih odvesti veterinaru ako ste naručeni u radno vrijeme? Gdje ih smjestiti ako morate na put, a ne možete ih povesti sa sobom? Tko će ih prošetati ako ste zauzeti poslom? Upravo u odgovorima na ova pitanja Saša Španović, 29-godišnja apsolventica veterine iz Zagreba, pronašla je ideju za posao i prije četiri godine pokrenula Pets Only, tvrtku koja preuzima brigu o vašim ljubimcima kada se vi ne možete brinuti o njima.





“Šetamo pse, obilazimo mačke kad su ljudi na putu, vodimo ih veterinaru, transportiramo životinje u Hrvatskoj i po Europi. Imamo i čuvanje pasa 24 sata, vrtićko čuvanje, čuvanje egzotičnih životinja, davanje terapija, kupanje. Što se tiče transporta ljubimaca, često se radi o prijevozu na izložbe, ponekad transportiramo i konje, vozimo ljubimce i veterinaru. Na primjer, netko je u 11 naručen kod veterinara i ne može izaći s posla, onda mi uskačemo. Također, imam dosta ljubimaca kojima mjerim glukozu, dajem inzulin ako vlasnik ne stigne. Stvarno ima dosta usluga. Isto tako, kad netko hoće prodati životinju, onda je mi možemo transportirati”, kaže Saša.





Kada je otvarala firmu, u početku je planirala da će to biti onako usput, da će se zaposliti u struci, kao veterinarka, no posao je dobro krenuo i odlučila je i dalje ostati u tome.

“Odgovara mi ovaj posao više nego rad u struci jer sam svoj šef, to ima i pozitivne i negativne strane. Sam si krojiš radno vrijeme, iako je meni zbog prirode posla radno vrijeme non-stop”, kaže Saša.

Iako ljudi misle da je najviše posla tijekom godišnjih odmora, posla ima uvijek, cijele godine.

“Klijenti su apsolutno svi. Od studenata kad su ispitni rokovi pa im se ne da šetati pse jer imaju ispite. Kad su prvenstva, to su nogometaši, rukometaši, hokejaši obavezno, cijela reprezentacija ostavlja nam ljubimce. Zatim stariji ljudi, umirovljenici - apsolutno svi. Ljudi misle da je najviše posla preko ljeta, no stalno ima posla. Možda je malo veća gužva za vrijeme godišnjih odmora, no moji klijenti su ljudi koji često putuju i imaju potrebe za brigu o ljubimcima uvijek”, kaže Saša.





Tekst se nastavlja ispod oglasa

Pets Only se u četiri godine razvio do šest zaposlenih te još nekoliko desetaka suradnika, mahom studenata veterine, a kao glavni izazov u ovom poslu Saša ističe veliku odgovornost koju preuzima za ljubimce.

“Imam šestero stalno zaposlenih, a surađujem i s 30-ak studenata koji uskaču ovisno o svojim obvezama. Planiram se proširiti izvan Zagreba, u druge gradove, no izazov je pronaći odgovarajuće ljude za taj posao. Mi imamo ogromnu odgovornost jer ljudi su, naravno, emocionalno vezani za svoje ljubimce, oni su im kao članovi obitelji, a vi tog ljubimca preuzimate na brigu. Imate jako veliku odgovornost. Osim toga, mnoge od tih životinja su i izložbeni primjerci pa je i njihova materijalna vrijednost vrlo velika”, kaže Saša.





Posao se širi i u neočekivanom smjeru pa tako imaju i klijenata koji uopće nemaju ljubimce.

“Imamo i neke poslove koje nismo ni planirali. Ljudi nas traže da im sada preko ljeta zalijevamo cvijeće, skupljamo poštu iz kaslića i slično. Javio nam se prošle godine čovjek koji nema nikakvog ljubimca, ali ima stan pun cvijeća i tražio nas je da mu zalijevamo cvijeće pa smo suradnju nastavili i ovo ljeto”, kaže Saša.